CELEX: 62021TN0057
Language: bg
Date: 2021-01-27 00:00:00
Title: Дело T-57/21: Жалба, подадена на 27 януари 2021 г. — Унгария/Комисия

15.3.2021   
            
            
               BG
            
            
               Официален вестник на Европейския съюз
            
            
               C 88/43
            
         
      Жалба, подадена на 27 януари 2021 г. — Унгария/Комисия
      (Дело T-57/21)
      (2021/C 88/57)
      Език на производството: унгарски
      
         Страни
      
      
         Жалбоподател: Унгария (представители: M. Z. Fehér и G. Koós)
      
         Ответник: Европейска комисия
      
         Искания
      
      Жалбоподателят иска от Общия съд:
      
                  —
               
               
                  да отмени Решение за изпълнение (ЕС) 2020/1734 на Комисията от 18 ноември 2020 година за изключване от финансиране от страна на Европейския съюз на някои разходи, направени от държавите членки по линия на Европейския фонд за гарантиране на земеделието (ЕФГЗ) и на Европейския земеделски фонд за развитие на селските райони (ЕЗФРСР) (1) в засягащата Унгария част, където помощите за площ за финансовата 2018 г. са изключени от финансирането от Съюза поради неизвършване на достатъчен брой проверки на място.
               
            
                  —
               
               
                  да осъди Европейската комисия да заплати съдебните разноски.
               
            
         Основания и основни доводи
      
      Жалбоподателят изтъква едно основание в подкрепа на жалбата.
      Според жалбоподателя Комисията е тълкувала неправилно израза „компетентният орган увеличава съответно процента на бенефициерите, които да бъдат проверявани на място през следващата година“, съдържащ се в член 35 от Регламент за изпълнение № 809/2014 (2), и въз основа на това неправилно тълкуване е развила погрешна практика. Според жалбоподателя в основата на изключването стои виждането на Комисията в работните ѝ документи, че е обвързана с тълкуване, което било както технически неправилно, така и несъответстващо на цитираната разпоредба от Регламента.
      С приемането на работните документи Комисията на практика лишила държавите членки от правомощието им сами да определят процента на допълнителните бенефициери, за които се счита, че е необходимо да бъдат подложени на проверки на място. Оспорваното изключване било незаконосъобразно, тъй като в противоречие със съдържанието на Регламента, използвайки конкретен начин на изчисляване, Комисията определила по-специално единствената стойност за увеличаване на процента на проверките, считана за правилна. За така извършеното определяне освен това липсвала техническа основа, тъй като Комисията не отчела различията между проверките на държавите членки и ефективността им.
      
         (1)  ОВ L 390, 2020 г. стр. 10.
      
         (2)  Регламент за изпълнение (ЕС) № 809/2014 на Комисията от 17 юли 2014 година за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 2014 г. стр. 69).